Joni
Chapter 15
"Oi Au na vaini dina, o Tamaqu sa dau raica na tubu vinaka ni vaini.
2 "Na veitaba ni Vaini kece sa sega ni vuataka na vuana, sa kauta laivi o Tamaqu; ia na veitabana sa vuataka na vuana, sa kotiva vakavinaka o Koya, me rawa ni vua vakalevu sara.
3 "Dou sa vakasavasavataki oti mai na vosa Au sa vosataka oti vei kemudou.
4 "Dou sema mai vei Au, Au na sema ga yani vei kemudou, Na tabana ena sega ni rawa ni vua vakataki koya, vakavo ke sa sema yani ki na Vaini, sa vaka kina oi kemudou kevaka dou sa sema vei Au.
5 "Oi Au na vaini, oi kemudou na veitabana. O koya sa sema tiko mai vei Au, io Au talega vei koya, sa vua vakalevu; kevaka Me'u sega, dou na sega ni cakava rawa e dua na ka.
6 "Kevaka sa sega ni sema mai vei Au e dua, sa biu laivi me vaka na tabanikau sa na madu yani; era na tomika yani ka viritaka yani ki na bukawaqa ka sa kama yani.
7 "Kevaka dou sa sema mai vei Au, kei na noqu vosa sa curu me sema yani vei kemudou, dou na kerea na cava ga dou gadreva, ena caka vei kemudou.
8 "Na veika oqo ena vakaqoroqoroi kina o Tamaqu ni dou sa vuataka mai e levu na vuata; dou na qai Noqu tisaipeli.
9 "Me vaka sa lomani Au o Tamaqu, Au sa lomani kemudou vakakina; dou sema tikoga mai ena Noqu loloma.
10 "Kevaka dou sa maroroya na Noqu i Vakaro, dou na sema tikoga ena Noqu loloma, me vaka ga na Noqu maroroya tiko na i vakaroi Tamaqu ka sema tikoga ena Nona loloma.
11 "Au sa tukuna tiko na veika oqo vei kemudou, me tikoga kina na Noqu reki vei kemudou, me sinai tikoga kina na nomudou reki.
12 "Oqo na Noqui vakaro, mo dou veilomani me vaka Au sa lomani kemudou.
13 "Sa sega na loloma e levu cake mai na kena oqo, me dua e solia na nona bula ena vukudra na wekana.
14 "Dou sa noqui tokani voleka kevaka dou sa cakava na veika Au sa vakarota vei kemudou.
15 "Au sa sega ni kacivi kemudou me tamata cakacaka, ni sa sega ni kila na tamata cakacaka na veika sa cakava tiko na kena i taukei; Au sa kacivi kemudou mo dou Noqui tokani, ni veika kecega Au sa rogoca mai vei Tamaqu Au sa vakatakila vei kemudou.
16 "Dou sa sega ni digitaki Au, Au sa digitaki kemudou ka lesi kemudou, me rawa ni dou lako ka vua mai, me dei na vuamudou, ni veika kecega dou na kerea vei Tamada ena Yacaqu me na solia vei kemudou.
17 "Na veika oqo Au sa vakarota vei kemudou, mo dou veilomani vakai kemudou.
18 "Kevaka sa besetaki kemudou o vuravura, mo dou kila ga, ni ra a cati Au e liu ka qai muri oi kemudou.
19 Kevaka dou sa nei vuravura, o vuravura ena lomani ira ga na Nona, baleta ni dou sa sega ni nei vuravura ka Au sa digitaki kemudou tani mai vuravura, oqo na vuna sa cati kemudou ka besetaki kemudou kina o vuravura.
20 "Me nanumi na vosa Au sa tukuna vei kemudou, sa sega ni levu na dauveiqaravi vua na kena i taukei, kevaka era sa vakararawataki Au, era na cakava vaka kina vei kemudou. Kevaka era sa maroroya na Noqu vosa, era na maroroya talega na nomudou vosa.
21 "Na veika kecega oqo era na cakava vei kemudou ena vuku tikoga ni Yacaqu, baleta ni ra sa sega ni kilai Koya sa talai Au mai.
22 "Kevaka Au sa sega ni lako mai ka vosa vei ira, ke a sega na nodra i valavala ca, oqo sa sega kina na i ulubale ni nodra i valavala ca.
23 "O koya sa cati Au, sa cati Tamaqu talega.
24 "Kevaka me'u a sega ni cakava vei ira na cakacaka sa sega tale ni dua e rawa ni cakava, ena sega vei ira na i valavala ca; oqo, era sa raica ka cati Au kei Tamaqu talega.
25 "Sa yaco ga oqo me rawa ni vakayacori kina na vosa sa volai ena i vunau, "Era sa cati Au ni sa sega na ka e vakavuna."
26 "Ni sa lako mai na "Dauniveivukei" oqo, o Koya Au na tala vei kemudou mai vei Tamaqu, na Yalo ni Dina sa lako mai vei Tamaqu, ena vakadinadinataki Au.
27 "Dou na dau vakadinadina talega, baleta ni dou sa tiko vata kei Au mai nai vakatekivu.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn